Delicatula integrella

Delicatula integrella Tricholomataceae familiako onddo espezie bat da. Haragi oso urria eta balio gastronomiko gutxikoa.

Sinonimoak: Mycena integrella, Omphalia integrella.

Deskribapena 
Kapela: Txikia bada ere (0,4 eta 1 cm bitarteko diametrokoa) eta hauskorra, morfologia mikologiko ezin hobea du, ganbiletik lau-ganbilera, deprimitua eta unbilikatua erdialdean. Ertza soberakinekin, irregularra, inkurbatua, izurtua, ildaskatua, okre kolorea hartzen du marruskatzean. Azala lehorra, leuna, zetaduna, gardena, elur zuri garbi kolorekoa.

Orriak: Errudimentarioak (ia tolesturak, sinpleak), estuak, zabal, zertxobait dekurrenteak, elkarren artean zainekin eta urkilatuak.

Orri dekurrenteak: Hanka ukitzeaz gain, beherantz jarraitzen duten orriak.

Hanka: Zuzenetik okertura, gainazal pruinaduna eta haritsua, mizelio-hifa finez inguratutako erraboil txiki batean amaitzen da, kolore zuri gardena izaten du.

Haragia: Oso urria eta mehea, zuri zeharrargi kolorekoa. Usain eta zapore nabarmenik gabea.

Etimologia: Delicatula terminoa latinetik dator, eta delikatuaren txikigarria da, hauskorra delako. Integrella epitetoak, osoa, esan nahi du, nahiz eta txikia izan morfologia perfektua duelako.

Jangarritasuna 
Interes gastronomikorik gabea.

Nahasketa arriskua 
Delicatula cuspidata delakoaren antzekoa. Mycena eta Hemimycena generoetako espezie zuriek ez dituzte beren orriak tolestura moduan.

Sasoia eta lekua 
Udaberrian eta uda hasieran. Aurkitzeko zaila, baina ohikoa eta ugaria. Ale askoko taldeetan ateratzen da. Deskonposatzen ari diren lurperatuta edo erdi lurperatuta dauden sustraitxoetan, adaxketan eta zur-hondakinetan. Leku heze eta ilunetan.

Banaketa eremua 
Kanada, Ameriketako Estatu Batuak, Mexiko, Kuba, Costa Rica, Puerto Rico, Guadalupe, Dominika, Guyana Frantsesa, Brasil, Argentina, Europa, Errusia, Turkia, Kaukasia, Himalaiako eremua, Txina, Japonia, Australia, Benin, Malaysia, Taiwan.

Erreferentziak

Kanpo estekak 

Cortinarius
Kanadako onddoak
Ameriketako Estatu Batuetako onddoak
Mexikoko onddoak
Costa Ricako onddoak
Kubako onddoak
Puerto Ricoko onddoak
Guadalupeko onddoak
Dominikako onddoak
Guyana Frantseseko onddoak
Brasilgo onddoak
Argentinako onddoak
Europako onddoak
Errusiako onddoak
Japoniako onddoak
Australiako onddoak
Kaukasoko onddoak
Himalaiako eremuaren onddoak
Turkiako onddoak
Beningo onddoak
Malaysiako onddoak
Txinako onddoak
Taiwango onddoak